Abrhan, Pavol, poslanec NR SR (2014-03-20):
Ďakujem pekne. Vážený pán predseda, pani poslankyne, páni poslanci, teraz som v takej zaujímavej situáciu z toho dôvodu, že v tomto volebnom období väčšinou, keď som vystupoval, tak som sa snažil prihovárať poslancom strany SMER a ich presviedčať o svojich návrhoch alebo niektorých nesprávnych návrhoch, ktoré predkladali. Preto hovorím, že som v špecifickej situácii, dnes pod týmto spoločným návrhom je podpísaný pán predseda Paška a pán predseda poslaneckého klubu KDH Pavol Hrušovský. To je pre mňa záväzok, že poslanci strany SMER tento návrh podporia. Z toho, čo som počúval doteraz, tak som buď počul alebo nepočul, lebo niektorí poslanci sa tu vôbec nezúčastnili na rokovaní o tomto, ale dávali stanovisko, že tento návrh nepodporia. Preto sa budem prihovárať skôr k tým, ktorí nechcú podporiť túto novelu ústavy. Kresťanskodemokratické hnutie keď sa rozhodlo podporiť túto novelu ústavy, tak sa tak rozhodlo preto, že dlhodobo všetky tieto návrhy presadzuje a presadzovalo. Dňa 16. novembra 2012 sme spolu so stranou MOST a SDKÚ podpísali memorandum. A v tomto memorande sa píše: „Memorandum definuje spoločné hodnoty a programové ciele uvedených stredopravých subjektov v slovenskom parlamente, ktoré sú základom našej spolupráce. Pre zodpovednú politiku je nevyhnutné dodržiavať a presadzovať tieto zásady ako ochrana slobody, občianskych práv a vlastníctva, stabilné miesto Slovenska v Európskej únii, zodpovedná hospodárska politika, podpora zlepšovania podnikateľského prostredia, podpora rozvoja stability strednej vrstvy, solidarita so slabými, ochrana rodiny, manželstva, harmonického vývoja detí.“ Sú pod tým podpísaní predseda SDKÚ, predseda strany MOST – HÍD, predseda KDH. Poslanci za Kresťanskodemokratické hnutie túto novelu ústavy podporia, tak ako podporili aj toto memorandum. Ako budú hlasovať o nej poslanci strany MOST – HÍD, ako budú hlasovať o nej poslanci SDKÚ – DS? Toto je prvá časť, ktorá sa týka novely. Druhá časť, ktorá bola spomenutá, sa týka justície. Poslanci za KDH, za SaS, za SDKÚ aj za stranu MOST – HÍD hlasovali za programové vyhlásenie vlády Ivety Radičovej. Hlasovali za nasledujúci text, citujem: „Vláda Slovenskej republiky presadí, aby členmi Súdnej rady ani členmi orgánov sudcovskej samosprávy nemohli byť predsedovia a podpredsedovia súdov ako predstavitelia výkonnej moci na súdoch, a navrhne oddelenie Súdnej rady Slovenskej republiky od Najvyššieho súdu Slovenskej republiky vrátane ústavného návrhu, aby predseda Najvyššieho súdu Slovenskej republiky nebol predsedom Súdnej rady Slovenskej republiky.“ Toto podporili poslanci KDH, SaS, SDKÚ, strany MOST – HÍD. Presne takýto návrh je aj textom tejto novely ústavy. Poslanci za KDH túto novelu podporia. Som zvedavý, ako budú o nej hlasovať poslanci SDKÚ, SaS, strany MOST – HÍD. Ďalšia časť. Citujem z programového vyhlásenia vlády Ivety Radičovej: „Vláda Slovenskej republiky preto navrhne zásadné obmedzenie imunity poslancov a ďalších ústavných činiteľov vrátane sudcov. Všetci ústavní činitelia vrátane sudcov tak budú mať rovnaké postavenie a ochranu. Vláda Slovenskej republiky navrhne úplné zrušenie priestupkovej imunity.“ Za tento návrh hlasovali poslanci KDH, SaS, SDKÚ a strany MOST – HÍD. Dnes súčasná novela ústavy obsahuje zbavenie trestnoprávnej imunity sudcov. Poslanci Kresťanskodemokratického hnutia budú hlasovať za túto novelu ústavy. Som zvedavý, ako budú o nej hlasovať poslanci SaS, strany MOST – HÍD a SDKÚ. Ďalej, čítam z programového vyhlásenia vlády Ivety Radičovej: „Vláda Slovenskej republiky z rovnakých dôvodov navrhne zákonnú úpravu hodnotenia výkonu funkcie sudcov, ktorá určí presné kritériá, proces a dôsledky hodnotenia práce sudcov s možnosťou straty funkcie sudcu, ak sa preukáže, že sudca stratil odbornú alebo morálnu spôsobilosť byť sudcom. Vláda Slovenskej republiky navrhne zavedenie povinných bezpečnostných previerok pre sudcov, ako aj pre kandidátov na sudcov.“ Za toto programové vyhlásenie hlasovali poslanci Kresťanskodemokratického hnutia, SaS, strany MOST – HÍD a SDKÚ. My sme povedali, že napriek tomu, že to momentálne nie je súčasťou návrhu, ale máme záujem naformulovať také znenie, aby aj spôsobilosť sudcov bolo možné na základe tohto návrhu preveriť, preto poslanci za KDH budú hlasovať za túto novelu ústavy. Som zvedavý, ako budú o nej hlasovať poslanci za SaS, stranu MOST – HÍD a SDKÚ. Ďakujem pekne.